शादी की थी तैयारी, स्कूल में खंगाला बर्थ सर्टिफिकेट और रोकी शादी
मंगलवार सुबह 9.45 बजे गुरुर क्षेत्र के खर्रा गांव के माध्यमिक स्कूल में महिला बाल विकास के बाल संरक्षण इकाई टीम पहुंची। प्राचार्य से एक बच्ची की जन्म तिथि के बारे में पूछताछ की और रिकार्ड निकलवाया। फिर सीधे उस बच्ची के घर जा पहुंचे। जहां पता चला कि घर वाले नाबालिग बच्ची की सगाई 20 दिन पहले तय कर चुके हैं। मई में बच्ची को 17 वर्ष पूरा होगा।
बाल संरक्षण इकाई टीम ने ग्राम पंचायत समिति, ग्रामवासी व परिवार वालों को बाल विवाह के दुष्परिणाम के बारे में बताया। दो घंटे तक लड़का व लड़की दोनों पक्षों को समझाने बाल विवाह रोकने की घोषणा पत्र भरवाया और शादी को रुकवाया। गौरतलब है कि पांच दिन के अंदर गुरुर क्षेत्र में इस प्रकार का यह तीसरा मामला है, जब बाल विवाह होने जा रहा था और ऐन वक्त में गोपनीय सूचना के आधार पर विभाग ने कार्रवाई की।
बालोद. खर्रा में ग्रामीणों व पालकों को समझाइश देते बाल संरक्षण इकाई टीम।
शादी धमतरी में तय, अब बालिग होने के बाद शादी
बालिका की शादी धमतरी में तय हो चुकी है। अब निर्धारित उम्र के बाद शादी कराई जाएगी। नाबालिग की पुष्टि होने के बाद जिला बाल संरक्षण अधिकारी गजानंद साहू ने गांव के प्रमुख सरपंच, वार्ड पंच, प्रधानपाठक, कोटवार, आंगनबाड़ी कार्यकर्ता, महिला कमांडो को बुलाया, इस बाल विवाह से होने वाले नुकसान की काफी देर तक जानकारी दी। वहीं बालिका के परिवार वालों को मुख्यमंत्री कन्या विवाह योजना के अंतर्गत शादी करने की सलाह दी गई।
लड़का व लड़की दोनों पक्षों को दी समझाइश
अधििनयम के तहत कम उम्र में शादी करना अपराध
परियोजना अधिकारी एनएस रावटे ने बताया कि बाल विवाह निषेध अधिनियम 2006 के अनुसार लड़की की शादी 18 वर्ष और लड़के की शादी 21 वर्ष से पहले की जाती है तो यह कानूनन अपराध है। इस एक्ट के तहत दो साल की जेल और एक लाख रुपए तक के जुर्माना का भी प्रावधान है। ग्राम खर्रा पहुंची टीम ने बाल विवाह निषेध अधिनियम की जानकारी देते हुए ग्रामीणों व पालकों को समझाइश दी।
बाल विवाह की जानकारी मिले तो तत्काल दें सूचना
आपको भी अगर कहीं बाल विवाह की जानकारी मिलती है तो हेल्प लाइन नंबर 1098, 100, 07749-223804 व 223807 पर संपर्क कर मामले की जानकारी दे सकते हैं। इसके अलावा नजदीकी थाना, बाल संरक्षण इकाई टीम को सूचित कर सकते हैं। गाैरतलब है जिले में बाल विवाह के मामले हर साल आते है। इसलिए हेल्प लाइन नंबर जारी किया गया है, ताकि बाल विवाह को रोका जा सके।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva